Սամիրա Ազզամ

Սամիրա Ազզամ (, ), պաղեստինցի կին գրող։

 Կենսագրական գիծեր 
Ծնած է Աքքա։ Եօթը տարեկանէն փարած է ընթերցանութեան: Նախնական ուսումը ստացած է տեղական վարժարաններէն մէկուն մէջ, որմէ ետք յաճախած է Հայֆայի մայրապետներու դպրոցը 1934-ին, զոր աւարտած է բացառիկ յաջողութեամբ: Սակայն, նիւթական աննպաստ պայմաններու պատճառաւ չէ կրցած ամբողջացնել իր ուսումը:

Իր կեանքի վերջին ութը տարիները Սամիրա Ազզամ անցուցած է Լիբանանի մէջ, ապրելով եւ նուիրուելով իր հայրենիքի՝ Պաղեստինի ազատագրման յուսահատ աշխատանքին, ոչ միայն զգացումով ու գրականութեամբ այլ նաեւ իր քաղաքական եւ ընկերային աշխատանքով: 

 Գործունէութիւն 
Անգլերէն լեզուին տիրացած է անձնական աշխատանքով եւ կատարած է գեղարուեստական զրականութենէ թարգմանութիւններ: Օրինակ՝ ամերիկացի զրագէտ Սթէնպէքի «Ցասման Խաղողներ»ը եւ ուրիշ գործեր:

1944-էն 1945 տարիներու ընթացքին վարած է ուսուցչական պաշտօն Աքքայի Յունական վարժարանին մէջ, որուն տնօրէնուհին եղած է յետագային:

1948-ին, Պաղեստինի պատերազմին, գաղթած է Իրաք, ուր շարունակած է նոյնպէս իր ուսուցչական առաքելութիւնը. իսկ 1952-ին վարած է Միջին Արեւելքի Անգլիական ռատիոկայանի կնոջական բաժինը, որմէ  հրաժարած է 1956-ին, բողոքելու համար անգլիական յարձակումին դէմ՝ Սուէզի պատերազմին:

1957 թուին աշխատած է Իրաքեան ռատիոկայանին մէջ, ուրկէ հրաժարելով նուիրուած է լրագրական ասպարէզին աշխատակցելով Իրաքեան «Շաապ» օրաթերթին:

 Իբրեւ գրող 
Սամիրա Ազզամ, եղած է Արաբական կարճ պատմուածքի լաւագոյն հեղինակներէն եւ առաջապահներէն մէկը, իր բոլոր պատմուածքներուն մէջ կայ մարդը, արար մարդը, կեանքի բոլոր դժուարութիւններով, տառապանքով եւ յոյսերով:

Սամիրա Ազզամի ոճը կուռ է եւ խիզախ. գլխաւոր գործերն են․

 «Յիշատակելի Բաներ»,
 «Հսկայ Շուքը»,
 «Քանի մը Պատմուածքներ»,
 «Մարդն ու Ժամացոյցը»:

Այս վերջին հատորը, որ եղած է իր կարապի երգը, կը յայտնաբերէ Սամիրայի ամբողջ տաղանդը, առողջ հայրենասիրութիւնը եւ մարդկայնութիւնը: Անոր գրիչը կը յաջողի քանի մը էջով պատկերել ամբողջ կեանք մը, պատմութիւն մը, աշխարհը գաղթականի մը, հայրենազուրկ մարդուն, հայրենասէր մարտիկին: 

 Ծանօթագրութիւններ 

 Աղբիւրներ 

 «ԵՐԻՏԱՍԱՐԴ ՀԱՅՈՒՀԻ», Հոկտեմբեր, թիւ 10, 1967, էջ 4-5։

Ստորոգութիւն:Գրողներ
Ստորոգութիւն:Գրողներ այբբենական կարգով
Ստորոգութիւն:Գրողներ ըստ ազգութեան